paragraph_text: Svi hrvatski primorski krajevi bili su priključeni francuskom Talijanskom Kraljevstvu. Oduzevši Austriji pokrajine na važnom geopolitičkom položaju, Napoleon je postavio temelje za širenje Carstva prema jugu i prema istoku u Europi te za prodor u Grčku i Otomansko Carstvo. Naime, Napoleon je uvidio stratešku važnost Dalmacije i Boke kotorske u eventualnom ratu s Rusijom, jer bi mu vojske prolazeći preko turskoga kao prijateljskoga i savezničkoga zemljišta lako mogle udariti i s juga. Ali i Rusi su znali za Napoleonovu misao, pa su nastojali da Francuze maknu iz Dalmacije.